**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1361/2021

**624a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a  poplatku za výpis z  registra trestov v znení neskorších predpisov (tlač 624) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa dopĺňa **zákon č. 530/2003 Z. z. o obchodnom registri** a  o  zmene a doplnení niektorých zákonov v znení neskorších predpisov a ktorým sa mení a  dopĺňa **zákon Slovenskej národnej rady č. 71/1992 Zb. o súdnych poplatkoch a  poplatku za výpis z  registra trestov** v znení neskorších predpisov (tlač 624) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením č. 905 zo 16. septembra 2021 pridelila vládny návrh zákona, ktorým sa dopĺňa zákon č. 530/2003 Z. z. o obchodnom registri a  o zmene a  doplnení niektorých zákonov v znení neskorších predpisov a ktorým sa mení a  dopĺňa zákon Slovenskej národnej rady č. 71/1992 Zb. o súdnych poplatkoch a poplatku za  výpis z  registra trestov v znení neskorších predpisov (tlač 624) na prerokovanie výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre financie a rozpočet,**

**Výboru** Národnej rady Slovenskej republiky **pre hospodárske záležitosti.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie vládneho návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa dopĺňa zákon č. 530/2003 Z. z. o obchodnom registri a  o  zmene a doplnení niektorých zákonov v znení neskorších predpisov a ktorým sa mení a  dopĺňa zákon Slovenskej národnej rady č. 71/1992 Zb. o súdnych poplatkoch a  poplatku za výpis z  registra trestov v znení neskorších predpisov (tlač 624) prerokovali výbory a odporúčali ho **schváliť:**

**Ústavnoprávny výbor** Národnej rady Slovenskej republiky uznesením č. 354 zo 14. októbra 2021,

**Výbor** Národnej rady Slovenskej republiky **pre financie a rozpočet** uznesením č. 230 z 18. októbra 2021 a

**Výbor** Národnej rady Slovenskej republiky **pre hospodárske záležitosti** uznesením č.  228 z 18. októbra 2021.

IV.

Z uzneseniaÚstavnoprávnehovýboruNárodnej rady Slovenskej republiky pod bodom III. tejto správy vyplývajú **tieto pozmeňujúce a doplňujúce návrhy:**

**1. V čl. I sa vkladajú nové body 1 a 2, ktoré znejú:**

„1. § 8 sa dopĺňa odsekom 6, ktorý znie:

„(6) Ak registrový súd vykonal zápis podľa odseku 1, avšak údaj nebol zapísaný v súlade s  návrhom na zápis, na základe žiadosti navrhovateľa podanej predsedovi registrového súdu, registrový súd v spolupráci s Ministerstvom spravodlivosti Slovenskej republiky (ďalej len „ministerstvo“) zápis bezodkladne opraví; to neplatí, ak išlo o použitie aktuálnych hodnôt referenčných údajov. Žiadosť podľa prvej vety nemožno podať, ak už došlo k inej zmene zapísaného údaja. Ustanovenie odseku 2 sa použije primerane.“.

2. V § 9 ods. 7 sa vypúšťajú slová „spravodlivosti Slovenskej republiky (ďalej len „ministerstvo“)“.“.

Doterajší text sa primerane označí.

 V aplikačnej praxi dochádza k situáciám, kedy navrhovateľ v návrhu na zápis navrhol zapísať údaje, ale registrový súd ich zapísal nesprávne. V tom prípade má navrhovateľ možnosť podať nový návrh na zápis a uhradiť súdny poplatok, resp. čakať neurčito dlho, ak podá návrh o zosúladenie údajov v obchodnom registri, kde zákon neustanovuje lehotu. Potreba opravy údajov zapísaných v  obchodnom registri sa teda týka prípadov, kedy zapísané údaje nie sú zhodné s návrhom na zápis, čo je možné vyriešiť predkladaným procesným postupom. Navrhovateľ bude oprávnený podať žiadosť o opravu zapísaného údaja predsedovi registrového súdu. Následne registrový súd v spolupráci s Ministerstvom spravodlivosti Slovenskej republiky zápis bezodkladne opraví. K oprave zápisu nedôjde v prípade ak je zápis údaja výsledkom použitia aktuálnych hodnôt referenčných údajov. Rovnako tento procesný postup nemožno použiť ak už došlo k inej zmene zapísaného údaja. Na základe navrhnutej zmeny (nové znenie § 8 odsek 6), v rámci ktorej sa zavádza legislatívna skratka Ministerstva spravodlivosti Slovenskej republiky v texte zákona na skoršom mieste, je potrebné vypustiť súčasnú legislatívnu skratku v § 9 ods. 7.

**Ústavnoprávny výbor NR SR**

**Gestorský výbor odporúča schváliť.**

**2. V čl. II sa vypúšťa bod 1.**

 Nasledujúci bod sa primerane prečísluje.

 Uvedeným novelizačným bodom bolo sledované zosúladenie lehoty (30. septembra 2021) uvedenej v § 15g ods. 6 zákona č. 530/2003 Z. z. o obchodnom registri a o zmene a doplnení niektorých zákonov. S ohľadom na dátum účinnosti návrhu zákona sa navrhuje uvedený novelizačný bod (pre jeho neaktuálnosť) vypustiť.

**Ústavnoprávny výbor NR SR**

**Gestorský výbor odporúča schváliť.**

 Gestorský výbor **odporúča hlasovať** **spoločne** o  uvedených pozmeňujúcich a doplňujúcich návrhoch (body 1 a 2), **s odporúčaním schváliť**.

V.

 **Gestorský výbor** na základe stanovísk výborov k vládnemu návrhu zákona, ktorým sa dopĺňa **zákon č. 530/2003 Z. z. o obchodnom registri** a  o  zmene a doplnení niektorých zákonov v znení neskorších predpisov a ktorým sa mení a  dopĺňa **zákon Slovenskej národnej rady č. 71/1992 Zb. o súdnych poplatkoch a  poplatku za výpis z  registra trestov** v znení neskorších predpisov (tlač 624) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 530/2003 Z. z. o obchodnom registri a  o  zmene a doplnení niektorých zákonov v znení neskorších predpisov a ktorým sa mení a  dopĺňa zákon Slovenskej národnej rady č. 71/1992 Zb. o súdnych poplatkoch a  poplatku za výpis z  registra trestov v znení neskorších predpisov v druhom čítaní (tlač 624a) **bola schválená** uznesením Ústavnoprávneho výboru Národnej rady Slovenskej republiky č. 379 z 19. októbra 2021.

Týmto uznesením výbor zároveň poveril **spoločného** **spravodajcu Alojza Baránika,** aby na schôdzi Národnej rady Slovenskej republiky informoval o výsledku rokovania výborov a pri  rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Milan Vetrák v. r.

 predseda Ústavnoprávneho výboru

 Národnej rady Slovenskej republiky

Bratislava 19. októbra 2021